**[KOTITALOUDEN OPETUSSUUNNITELMA; tavoitteet ja keskeiset sisällöt](https://eperusteet.opintopolku.fi/" \l "/fi/perusopetus/419550/vuosiluokkakokonaisuus/428782/oppiaine/502086)**

Kotitalouden opetuksen tehtävänä on kehittää kodin **arjen hallinnan** sekä kestävän ja **hyvinvointia** edistävän elämäntavan edellyttämiä **tietoja, taitoja, asenteita ja toimintavalmiuksia**. Opetuksessa **edistetään kädentaitoja ja luovuutta** sekä **kykyä tehdä valintoja ja toimia kodin arjessa kestävästi.**

Opetuksessa luodaan perustaa oppilaiden kotitaloudelliselle osaamiselle, mikä merkitsee **taitoa toimia eri ympäristöissä** ja **toteuttaa kotitalouden tehtäviä**. Opetuksella tuetaan oppilaiden kasvua kodin arjen perusedellytysten ylläpitämisestä huolehtiviksi kuluttajiksi. Kotitalousopetuksessa kehitytään kanssaihmisistä **huoltapitäviksi lähimmäisiksi** ja kasvetaan perheen, kodin ja yhteiskunnan **aktiivisiksi jäseniksi**.

Opetus antaa **valmiuksia vuorovaikutukseen ja yhdessä elämiseen**. Kotitalousopetuksessa luodaan perusta **kestävään asumiseen, ruokaosaamiseen ja kuluttajuuteen**. Oppilaat saavat käsityksen kodin **teknologisoituvasta arjesta, kustannustietoisesta toiminnasta sekä tieto- ja viestintäteknologian hyödyntämisestä** kotitalouden toiminnassa.

Kotitalouden keskeisten sisältöjen ja oppimistehtävien avulla kehitetään oppilaiden **suunnittelu-, organisointi-, työskentely- ja voimavarojen hallinnan taitoja**. Kotitalouden tehtävänä on vahvistaa valmiuksia **pitkäjänteiseen työskentelyyn, yhdessä toimimiseen ja kriittiseen tiedonhallintaan**.

Erityistä huomiota kiinnitetään jokaisen oppilaan **yhdenvertaiseen ja tasapuoliseen osallisuuteen oppimistilanteissa**. Oppiaine kasvattaa **toiminnallisuuteen ja yritteliäisyyteen sekä vastuullisuuteen ja taloudellisuuteen.**

Oppiaine soveltaa toiminnaksi eri alojen tietoa, ja yhteistyö muiden oppiaineiden kanssa monipuolistaa oppimiskokemuksia. Eheyttävä opetus tukee erilaisten kodin arkeen liittyvien käsitteiden, asioiden tai ilmiöiden keskinäisten yhteyksien ja syy-seuraussuhteiden ymmärtämistä syventäen oppimista. Kotitalouden opetus kattaa laaja-alaisen osaamisen kaikki osa-alueet.

Kotitalousopetus rakennetaan suunnitelmalliseksi oppimista tukevaksi jatkumoksi, jolloin **tiedot ja taidot syvenevät vaiheittain kokonaisuuksiksi**. Oppilaiden **itsenäisyys ja vastuu** kasvavat vähitellen ja opetus ohjaa **ongelmanratkaisuun, tiedon ja taidon soveltamiseen ja luovuuteen**. Opittua sovelletaan ja syvennetään omassa kodissa ja lähipiirissä **kotitehtävien** avulla.

**Kotitalouden opetuksen tavoitteet vuosiluokilla 7–9**

**Käytännön toimintataidot**

T1 ohjata oppilasta suunnittelemaan, organisoimaan ja arvioimaan työtä ja toimintaa

T2 ohjata oppilasta harjoittelemaan kotitalouden hallinnassa tarvittavia kädentaitoja sekä kannustaa luovuuteen ja estetiikan huomioimiseen

T3 ohjata ja rohkaista oppilasta valitsemaan ja käyttämään hyvinvointia edistävästi ja kestävän kulutuksen mukaisesti materiaaleja, työvälineitä, laitteita sekä tieto- ja viestintäteknologiaa

T4 ohjata oppilasta suunnittelemaan ajankäyttöään ja työn etenemistä sekä ylläpitämään järjestystä oppimistehtävien aikana

T5 ohjata ja motivoida oppilasta toimimaan hygieenisesti, turvallisesti ja ergonomisesti sekä ohjata kiinnittämään oppilaan huomiota käytettävissä oleviin voimavaroihin

**Yhteistyö- ja vuorovaikutustaidot**

T6 ohjata oppilasta harjoittelemaan kuuntelua sekä rakentavaa keskustelua ja argumentointia oppimistehtävien suunnittelussa ja toteuttamisessa

T7 aktivoida oppilasta tunnistamaan arjen rakentumista ja kulttuurisesti monimuotoisia toimintaympäristöjä sekä kotitalouksien perinteitä

T8 ohjata oppilasta työskentelemään yksin ja ryhmässä sekä sopimaan työtehtävien jakamisesta ja ajankäytöstä

T9 kannustaa oppilasta toimimaan hyvien tapojen mukaisesti vuorovaikutustilanteissa

sekä pohtimaan oman käytöksen merkitystä ryhmän ja yhteisön toiminnassa

**Tiedonhallintataidot**

T10 kannustaa oppilasta hankkimaan ja arvioimaan kotitalouteen liittyvää tietoa sekä ohjata käyttämään luotettavaa tietoa valintojen perustana

T11 harjaannuttaa oppilasta lukemaan, tulkitsemaan ja arvioimaan toimintaohjeita sekä merkkejä ja symboleja, jotka käsittelevät kotitaloutta ja lähiympäristöä

T12 ohjata oppilasta ongelmanratkaisuun ja luovuuteen erilaisissa tilanteissa ja ympäristöissä

T13 ohjata oppilasta kestävään elämäntapaan kiinnittämällä oppilaan huomiota ympäristö- ja kustannustietoisuuteen osana arjen valintoja.

**7. Vuosiluokan keskeiset sisältöalueet**   
  
**Sisältö 1: Ruokaosaaminen ja ruokakulttuuri** -> painotettu sisältöalue  
Sisällöt valitaan siten, että ne tukevat ruoanvalmistus- ja leivontataitojen kehittymistä. Aterioiden suunnittelu, toteutus ja erilaiset ruokailutilanteet tähtäävät ruokaan ja syömiseen liittyvien valintojen ja tottumusten pohtimiseen ravitsemussuositusten, ruokaturvallisuuden, ruokaketjun, elintarviketuntemuksen, taloudellisuuden, eettisyyden ja ruokaan liittyvän luotettavan tiedon näkökulmasta. Opetussisältöihin kuuluvat ruoka- ja tapakulttuuri osana identiteettiä sekä kodin juhlia.  
Ravitsemusopetuksessa noudatetaan uusinta virallista suositusta ja tutkimustietoa. Ateriasuunnittelua harjoitellaan ja toteuttamisessa edetään taitojen kehittyessä. Ruoanvalmistuksen- ja leivonnan perustaitoja opiskellaan käytännössä. Kannustetaan luovuuteen ja estetiikan huomioimiseen. Ruoka- ja tapakulttuurissa korostetaan hyviä ruokailutapoja ja hyvää käytöstä. Ruokakulttuurissa huomioidaan paikallisuus soveltuvin osin. Ohjataan oppilasta tunnistamaan omia taitojaan ja valintojaan itsearvioinnin, vertaispalautteen sekä opettajan palautteen perusteella. Oppimisympäristönä toimii myös oppilaan koti, jossa oppimistehtäviä harjoitellaan soveltuvin osin aidoissa tilanteissa kodin ja koulun yhteistoimintaa tukevalla tavalla.  
 **Sisältö 2: Asuminen ja yhdessä eläminen**   
Sisällöt valitaan siten, että ne tukevat yhdessä elämisen, asumistaitojen ja asumisen ympäristöjä kustannustietoisuuden kehittymistä. Puhtaanapito samoin kuin tekstiilien ja materiaalien hoito tarkoituksenmukaisine aineineen, laitteineen, välineineen ja työtapoineen tähtäävät arjessa tarvittavien taitojen kehittymiseen. Sisältöjen avulla perehdytään hyviin tapoihin, tasapuoliseen voimavarojen käyttöön ja vastuunottoon perheessä. Sisällöt johdattavat arvioimaan asumiseen ja kotitalouteen liittyviä palveluita.  
Perehdytään itsenäistyessä tarvittaviin asumistaitoihin mm. kodinhoitoon ja kodin turvallisuuteen. Rakentavaa keskustelua, kuuntelua ja argumentointia sekä tasapuolisuutta työnjaossa harjoitellaan käytännön työtehtävien yhteydessä. Korostetaan kotitöihin osallistumisen merkitystä kaikkina ikäkausina. Oppimisympäristönä toimii myös oppilaan koti, jossa oppimistehtäviä harjoitellaan aidoissa tilanteissa kodin ja koulun yhteistoimintaa tukevalla tavalla.  
  
**Sisältö 3: Kuluttaja- ja talousosaaminen kodissa**   
Sisällöt valitaan siten, että ne ohjaavat oppilaita asioimaan sekä tuntemaan vastuitaan ja oikeuksiaan valintoja ja sopimuksia tekevinä kuluttajina. Sisällöt johdattavat median- ja teknologian käyttöön arjen työvälineenä ja kannustavat pohtimaan vertaisryhmän ja median vaikutusta omiin kulutusvalintoihin. Sisällöt harjaannuttavat vastuulliseen päätöksentekoon ja ajankohtaisen tiedon hankintaan sekä evästävät tunnistamaan kotitalouksien rahankäyttöön liittyviä tilanteita ja ongelmia. Kehitetään nuorten rahankäyttö- ja oman talouden suunnittelutaitoja. Kannustetaan kriittisyyteen ja tiedon luotettavuuden arviointiin eri media- ja teknologiamenetelmiä käytettäessä.

**Kotitalous valinnaisaineena vuosiluokilla 8–9**

**1) Kotitalouden syventävä 8-9lk, 2 tuntia viikossa**

**Tavoitteet:** Kotitalouden opetuksen tavoitteet vuosiluokille 7–9, korostaen lisääntyvää itsenäistä, oma-aloitteista ja vastuullista työskentelyä ja ongelmanratkaisua sekä tiedon ja taidon soveltamista arkeen ja juhlaan.

**Keskeiset sisällöt:**

- syventävää ruoanvalmistusta; erilaiset ruoka-aineet ja –lajit

- syventävää leivontaa; erilaiset taikinat ja leivonnaiset arkeen ja juhlaan

- turvallinen ja hygieeninen työskentely sekä hygieniapassiin valmentavaa osaaminen

- juhlaperinteet ja kodin juhlat tapoineen ja tarjoiluineen

- suomalainen ja kansainvälinen ruokakulttuuri

**2) Kotitalouden syventävä 8lk, 1 tunti viikossa**

**Tavoitteet:**Kotitalouden opetuksen tavoitteet vuosiluokille 7–9, korostaen arkiosaamista ja oma-aloitteisuutta työskentelyssä.

**Keskeiset sisällöt:**

- perusruoanvalmistus ja –leivontaa

- oman asun ja asunnon huoltaminen

- yhteistyötaidot ja vastuullisuus

**3) Opiskelijan arjenhallinta 9lk, 2 tuntia viikossa**

**Tavoitteet:**

Kotitalouden ja terveystiedon soveltavan kurssin tavoitteena on vahvistaa itsenäistyvän nuoren arjenhallinnan ja selviytymisen taitoja. Kurssi on osallisuutta ja osallistumista korostava; kurssisisältö valikoituu oppilaitten tarpeista ja toiveista.

**Keskeiset sisällöt:**

- edullinen ja ravitseva ruoanvalmistus ja leivonta

- oman asun ja asunnon valinta ja hoito

- rahankäyttö, maksaminen

- stressinhallinta ja ajankäytön

- hyvän elämän eväitä, vastuullisuus ja valta

**Käytännön työtaitoja ovat**  
• taito suunnitella ja organisoida työtä ja toimintaansa  
• taito käyttää välineitä ja koneita sekä teknologiaa  
• taito tehdä käsillä  
• taito ylläpitää järjestystä  
• taito toimia hygieenisesti  
• taito toimia ergonomisesti  
• taito toimia turvallisesti  
• taito ottaa huomioon aineelliset voimavarat (aika, raha ja energia)  
• taito ottaa huomioon esteettisiä seikkoja.

**Yhteistyö- ja vuorovaikutustaitoja ovat**• keskustelun perustaidot eli puhuminen ja kuunteleminen  
• havainnointitaidot ja havainnointeihin reagointitaidot  
• taito työskennellä ryhmässä  
• taito työskennellä yksin  
• taito päästä sopimukseen.

**Tiedonhankinta- ja tiedonkäsittelytaitoja ovat**• taitoa hankkia ja etsiä tietoa  
• taito arvioida ja vertailla tietoa  
• taito ratkaista ongelmia  
• taito mitata ja laskea  
• taito lukea ja tulkita merkkejä ja symboleja  
• taito seurata kirjallisia ja suullisia ohjeita